Kohti liikunnallista elämäntapaa koulun arjessa
Keväällä 2025 hyväksytty perusopetuslain muutos tuo liikunnallisen elämäntavan osaksi
opetuksen tavoitteita. Elokuusta 2026 alkaen esi- ja perusopetuksessa on lain nojalla edistettävä lasten ja nuorten liikunnallista elämäntapaa (perusopetuslaki, 2 §, 2 mom.).
Tämä velvoite ei ole vain hallinnollinen muutos, vaan se ohjaa koulun toimintakulttuuria kohti arkea, jossa liike ja oppimisen ilo kulkevat rinnakkain. Tavoitteena on vahvistaa jokaisen oppilaan liikunnallisen elämäntavan edistämistä, opetukseen osallistumista ja oppimisen edellytyksiä sekä liikunnan merkitystä kokonaisvaltaisena elämäntaitona. Tämä tulee näkymään tulevina vuosina koulujen aktiivisen arjen ja toimintakulttuurin määrätietoisena kehittämisenä.  

Liikunnallisella elämäntavalla on myönteinen vaikutus muun muassa oppilaiden vireystilaan, keskittymiseen, oppimiseen, motoriseen kehitykseen sekä kokonaisvaltaiseen hyvinvointiin. Liikunnallinen elämäntapa on myös yhteydessä mielen hyvinvointiin, psyykkiseen sopeutumis- ja selviytymiskykyyn sekä jaksamiseen. Terveys- ja oppimisvaikutusten lisäksi liikunnallisen elämäntavan edistäminen ja oppilaiden osallisuuden kokemus tukevat kouluyhteisön arkea ja toimintakulttuuria. Liikunnallista elämäntapaa vahvistavaa työtä voi koulupäivän aikana tehdä jokainen koulun henkilöstöön kuuluva jäsen sekä itse oppilaat.  

Miten tuloksia arvioidaan
Liikunnallista elämäntapaa voidaan toteuttaa monella eri tapaa. Jokainen koulu voi itse päättää millaisia tavoitteita ja toimenpiteitä he lukuvuodelle asettavat. Koulujen tuleekin työstää vuosisuunnitelma, jossa kuvataan konkreettiset toimenpiteet aktiivisen toimintakulttuurin kehittämiseksi. Asetettuja tavoitteita arvioidaan säännöllisesti ja kehitetään tarpeen mukaan. Arviointityökaluina voidaan käyttää mm. Liikkuva koulu- nykytilan arviota, kouluterveyskyselyä, Move!- mittaustuloksia, koulun omia hyvinvointikyselyjä ja poissaoloja. 

Tutustu Oulun paikalliseen OPS kirjaukseen
Oulun liikunnallisen elämäntavan paikallisesta OPS  kirjauksesta löytyy apukysymyksiä, jotka helpottavat lukuvuosisuunnitelman tavoitteen mukaista laadintaa. Lisäksi paikallisesta kirjauksesta löytyy vinkkejä, miten Oulussa halutaan liikunnallisen elämäntavan kirjausta käytännössä toteuttaa. Paikallisiin linjauksiin kuuluu tavoite, että jokaisella oppilaalla tulee olla vähintään yksi ulkovälitunti ja kouluilla edistetään hyvinvointia edistävää toimintaa suunnitelmallisesti siihen nimetyn Liikkuva koulu -tiimin tai Liikkuva koulu -vastaavien johdolla. Liikunnallisen elämäntavan edistäminen toteutuu koko koulun yhteisenä toimintana eri tiimien ja henkilöstön yhteistyönä. 

Lisätietoja: 
Oulun ops kirjaus: Liikunnallinen elämäntapa_paikallinen OPS kirjaus
Liikkuva koulu tukimateriaali: https://liikkuvakoulu.fi/tukimateriaali/liikunnallisen-elamantavan-tukimateriaali/  




